Beskerm jouself só teen kubermisdaad - Jou Geld | Solidariteit WêreldJou Geld | Solidariteit Wêreld
Tuis › Artikels › Beskerm jouself só teen kubermisdaad
Beskerm jouself só teen kubermisdaad
Die toenemende gebruik van mobiele toestelle en sosiale media maak dit al makliker vir kubermisdadigers om mense te teiken.
"Mense maak dit ook al makliker vir kubermisdadigers om hul persoonlike inligting, identiteit en geld te steel deur te veel inligting aanlyn te deel," sê Charl Ueckermann, hoof van AVeS Cyber Security.
"Inligting is volop en enigiemand met 'n aanlyn teenwoordigheid of geld in die bank se persoonlike inligting is aanloklik vir kubermisdadigers, wat sosialemediaplatforms gebruik om op mense te spioeneer. As jou persoonlike inligting in die verkeerde hande beland, kan dit teen jou gebruik word."
Volgens Ueckermann deel mense maklik iets in die openbare domein, wat beteken enigiemand kan dit sien. "Dit beteken enigiemand kan sien waar jy was, wat jou belangstellings is, met wie jy vriende is, waar jy werk, jou kontakbesonderhede, hoe jy lyk en soveel meer. Die tipe inligting is baie waardevol vir kubermisdadigers aangesien dit vir hulle al hoe makliker word om jou identiteit te steel."
Hoe beskerm ek my inligting?
Volgens Ueckermann moet enige persoonlike inligting wat jou kan identifiseer privaat wees en met omsigtigheid gedeel word. Dit sluit kontaknommers, ID-nommers, huisadresse en e-posadresse in.
"Begin deur jou privaatheidsinstellings op sosialemediaplatforms na te gaan en maak seker dat slegs jou vriende en kontakte toegang het tot wat jy deel. Maak ook seker dat jy die mense ken wat jy op jou sosialemediaprofiele toelaat."
Dit is ook belangrik om te let op wat jy op sosiale media deel. Ueckermann sê dit is noodsaaklik om eers te dink voor jy deel. "Hoe kan die inligting teen jou gebruik word as dit in die verkeerde hande beland? Hoe minder jy in die openbaar deel hoe beter."
Sosialemediatoepassings moet altyd bygewerk word om te verseker dat jy die jongste weergawe gebruik. "Gebruik ook ander verifikasie-instrumente en nie net gebruikersname en wagwoorde nie. Wagwoorde moet ingewikkeld en 'n mengsel van hoofletters, kleinletters, nommers en simbole wees. Moet nooit dieselfde wagwoord op verskeie platforms gebruik nie."
Volgens Ueckermann moet gebruikers ook sagteware vir internetveiligheid installeer op toestelle wat gebruik word vir internettoegang. "Maak seker dat hierdie sagteware gereeld opgegradeer word om jou toestelle teen indringers te beskerm."
Wees altyd versigtig wanneer jy bankbesonderhede aanlyn moet verskaf. "Maak altyd seker dat die URL bo aan die blad met https begin. Die "s" beteken 'n webtuiste is beveilig. Moet nie bankbesonderhede verskaf indien die webtuiste nie veilig is nie."
Volgens Ueckermann moet gesonde verstand altyd seëvier. "Dink altyd so daaraan: 'Sal ek daarvan hou as 'n bankrower of bedrieër die inligting sien?'. Dit is jou verantwoordelikheid om jou persoonlike inligting te beskerm."